Susko, Boris, minister spravodlivosti SR (2024-10-23):
Ďakujem pekne za slovo. Vážený pán predsedajúci, vážené panie poslankyne, páni poslanci, je pre mňa až tragikomické, ako sa pani poslankyňa Kolíková snaží hodiť to, čo nezvládla sama, na ministerstvo spravodlivosti pod mojím vedením, resp. na túto vládu. Míľniky z hľadiska plánu obnovy, ktoré boli nastavené pod jej vedením na ministerstve spravodlivosti od začiatku, boli nerealizovateľné a nereálne. Sama dobre, sama pani ministerka to dobre vie. Neprizná to, samozrejme, nikdy a teraz ide hádzať všetky tieto jej zlyhania a pochybenia na nové vedenie ministerstva spravodlivosti, ktoré nastúpilo do rozbehnutého vlaku, ktorý už bol v Košiciach, ale my sme stáli na stanici v Bratislave a ten vlak sa proste nedal dobehnúť. To, že celé ciele v rámci plánu obnovy boli nastavené nereálne, som už prezentoval na tlačovej konferencii pred pol rokom. To, že úradnícka vláda ešte k tomu prispela tým, že v rámci realizácie míľnikov z plánu obnovy neurobili absolútne, ale absolútne nič, je ďalší fakt, že my sme prišli do vlády v ročnom až dvojročnom omeškaní s plnením míľnikov plánu obnovy, čo sa jednoducho v niektorých prípadoch nedá sanovať ani stihnúť. A to, čo pani ministerka povedala, exministerka povedala, že sme mohli nastaviť plán obnovy tak, aby tie ciele boli splniteľné, to je tiež absolútna dezinformácia a klamstvo, lebo sama pani poslankyňa Kolíková dobre vie, že míľniky z plánu obnovy sa posúvať nedajú. Dajú sa niektoré čiastkové míľniky revidovať, avšak konečné míľniky sa posúvať nedajú a pani poslankyňa to sama dobre vie. Takže poďme si teda konkrétne povedať k insolvenčnému registru. Časové hľadisko implementačného projektu ovplyvnili nasledujúce zásadné rozhodnutia bývalej vlády pod vedením pani poslankyne Kolíkovej, v tom čase ministerky spravodlivosti. Pomalé rozbiehanie implementačnej fázy, zriadenie nefunkčnej, nefunkčného organizačného útvaru, ktorý mal vecne pokrývať implementáciu informačného systému, tzv. REPLIK. Ďalším bolo zdĺhavé rozhodovanie o spôsobe verejného obstarávania tohto informačného systému, či ako vývoj nového informač... teda boli dlhé diskusie o tom, že či má prísť k vývoju nového informačného systému, alebo ako rozvoj existujúceho informačného IS register úpadcov. Ďalšou prekážkou efektívnej implementácie počas prvého obdobia projektu za vlády teda ešte bývalej pani exministerky Kolíkovej bolo neprimerane dlhé verejné obstarávanie externého subjektu za účelom prípravy podkladov pre verejné obstarávanie, spracovanie opisu predmetu zákazky. Následne sa rozhodlo o uskutočnení projektu, tzv. TSI, ktorý mal byť podporným vstupom pre informačný systém REPLIK, teda tento nový informačný systém. Tieto rozhodnutia zmenili možnosti termínov nasadenia informačného systému do produkcie v tých termínoch, ktoré boli pôvodne, pôvodne nastavené. Teda poďme si povedať, že aké boli tie termíny. 15. 12. 2021 bol schválený plán obnovy a odolnosti. V prvom kvartáli 2022 nastúpil projektový manažér pán Chuťka, ktorého úlohou bolo spracovanie projektovej dokumentácie pre projekt IS REPLIK, čo znamenalo projektový zámer, prístup, CBA, katalóg požiadaviek, register rizík a tak ďalej. 27. 9. 2022 sa na spracovanie týchto podkladov obstarala firma Ernst & Young za približne 60-tisíc eur. V štvrtom kvartáli 2022 táto firma dodala dokumentáciu, ktorá vzhľadom na stav jej rozpracovania nebola odporúčaná sekciou civilného práva ministerstva spravodlivosti na schválenie vedeniu. V štvrtom kvartáli 2022 bol stanovený nový, alebo ustanovený do funkcie nový projektový manažér, ktorý dopracoval v spolupráci so sekciou civilného práva a sekciou informačných technológií projektovú dokumentáciu. V novembri 2022 bola projektová dokumentácia zaslaná na schválenie MIRRI a Útvaru hodnoty za peniaze. V decembri 2022 bola projektová dokumentácia schválená MIRRI a ÚHP. 28. 4. 2023, to znamená po dvoch rokoch, bolo vyhlásené verejné obstarávanie na informačný systém REPLIK, pričom v prvom kvartáli v roku 2023 padlo rozhodnutie, že je potrebné uskutočniť projekt TSI, ktorého výstup mal byť podporným vstupom pre informačný systém REPLIK pre časť analýzu a dizajn systému. TSI obstarávala Európska komisia s vysúťaženým dodávateľom a konečnými konzumentmi, ktorí boli následne, ktoré boli následne pravidelne analytické... ku ktorému boli analytické stretnutia. 28. 2. 2024, to znamená už v čase, keď sme nastúpili do vlády, do rozbehnutého vlaku verejného obstarávania, ktorý sa takýmto spôsobom naťahoval, prišlo k vyhláseniu výsledkov verejného obstarávania IS REPLIK, načo sme 9. 4. 2024 podpísali zmluvu s víťazným dodávateľom tohto informačného systému. 3. 6. bol odovzdaný výstup TSI dodávateľom na pripomienky, 4. 7. prišlo k uvoľneniu výstupu TSI pre potreby IS REPLIK Európskou komisiou a 3. 9. prišlo k schváleniu objednávky na časť analýza a dizajn informačného systému REPLIK a začatie prác. Čiže vidíte, v akom časovom horizonte to pripravovala bývalá vláda, kedy sme nastúpili my do tohto vlaku a čo sme všetko za ten rok urobili, akým spôsobom sme pohli s celým týmto projektom, ktorý bol dovtedy tri roky naťahovaný. Pokiaľ ide o plánovaný ďalší harmonogram, tak do konca decembra má prísť k odovzdaniu finálnej verzie analýzy a dizajnu systému, do 1. februára akceptácia finálnej verzie tejto analýzy a dizajnu systému, do 31. 8. tvorba implementácie systému a do 30. 9. nasadenie nového informačného systému do prevádzky, čiže tak aby sme stihli posunutý termín účinnosti zákona do 1. 10. 2025, tak ako to navrhujeme v tomto, v tomto návrhu zákonu. Pokiaľ ide o samotnú legislatívu, tak treba povedať, že v reforme 14 je cieľom zlepšenia podnikateľského prostredia reformy insolvenčného rámca úprava legislatívy. Cieľ: nadobudnutie účinnosti zákonov, ktorými sa vytvorí právny rámec pre zjednotenie a úplnú digitalizáciu likvidácie, konkurzu, reštrukturalizácie a oddlženia a v prípade potreby riešenie hroziaceho konkurzu, ako aj zmena právnych a procesných rámcov pre digitalizáciu postupov nútenej likvidácie. Zahŕňa to zavedenie nástrojov včasného varovania a vytvorenie špecializácie na platobnú neschopnosť na úrovni obchodných súdov, malo ísť o novelizáciu zákona č. 7/2005 zákona o konkurze a reštrukturalizácii, novelu zákona 8/2005 o správcoch, 328/´91 Zb. o konkurze a vyrovnaní, 757/2004 o súdoch a novelu zákona 371/2004 o sídlach a obvodoch súdov Slovenskej republiky s termínom prvý kvartál 2023. Zodpovedné ministerstvo spravodlivosti. Dňa 5. decembra 2022 bol návrh zákona, ktorým sa zavádzal register insolvenčných, predinsolvenčných a likvidačných konaní IS REPLIK predložený do medzirezortného pripomienkového konania. 19. decembra sa uskutočnilo rozporové konanie ohľadom navrhovanej účinnosti návrhu zákona so zástupcami úradu vlády, pričom rozpor bol odstránený a rozdelila sa účinnosť zákona na zavedenie informačného systému a na ostatné veci z hľadiska plánu obnovy. 3. februára 2023 bol vládny návrh zákona predložený do legislatívneho procesu Národnej rade Slovenskej republiky ako parlamentná tlač 1428. Hovorím, že termín si sama vláda nastavila na prvý kvartál 2023, až 3. februára 2023 bol vládny návrh zákona predložený do legislatívneho procesu, to znamená, už vtedy sa nedal stihnúť prvý kvartál 2023, termín, ktorý si sama vtedajšia vláda nastavila. A teraz čo sa stalo v parlamente, ináč aká náhodička, že vládna koalícia vtedajšia si nevedela schváliť ani vlastný zákon. Dňa 15. marca 2023 Národná rada Slovenskej republiky vládny návrh zákona pod parlamentnou tlačou 1428 v prvom čítaní neschválila. Vlastná koalícia vlastnej ministerke! Návrh zákona v tej istej veci, samozrejme, v tom prípade bolo možné opätovne podať na prerokovanie Národnej rady najskôr o šesť mesiacov odo dňa neschválenia návrhu zákona. Čo teda koalícia spravila? Opäť raz, takisto ako pri sídlach súdov, aj v tomto prípade obišla legislatívny proces a úplne na hulváta dala poslaneckým návrhom, ustanovenia týkajúce sa insolvenčného registra si osvojili poslanci a podali pozmeňujúci návrh k zákonu o premenách obchodných spoločností. A táto bola posunutá na, z 1. augusta 2023, ako bol pôvodný termín, ktorý si sama vláda nastavila, na 1. január 2025. Čiže sama bývalá pani exministerka prostredníctvom svojich poslancov posúvala termín účinnosti zákona v súvislosti s nasadením informačného systému, pretože sama tento termín už v tom čase nevedela stihnúť. Čiže to, že to hádže teraz na našu vládu, je absurdné až smiešne, až tragikomické. Termín 1. august 2024, v tomto prípade spôsobený predĺžením legislatívneho procesu, nemohol byť, nemohol byť nijakým spôsobom ovplyvnený. Čiže, aby som to zhrnul, my robíme všetko, čo sa dá a čo vládzeme a čo nám umožňujú pravidlá plánu obnovy a odolnosti na to, aby sme stihli míľniky plánu obnovy a odolnosti minimálne v tých projektoch, v ktorých sa to stihnúť dá. My už dnes vieme, resp. vedeli sme to už, keď sme nastúpili do funkcií, a o tom som informoval už na tlačovej konferencii, že množstvo z tých míľnikov, najmä čo sa týka rekonštrukcie budov a niektorých ďalších projektov, stihnúť možné nie je práve meškaním spôsobeným bývalou vládou a úradníckou vládou. Tak by som poprosil, keby pani exministerka naozaj vážila slová a vstúpila si do svedomia, čo všetko urobili oni pre to, aby sa stihli tieto míľniky, a čo všetko robíme pre to my. Ďakujem pekne za slovo.